РЕГЛАМЕНТ (ЕС) № 317/2014 НА КОМИСИЯТА
от 27 март 2014 година
за изменение на Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) по отношение на приложение XVII (CMR вещества)
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (1), и по-специално член 68, параграф 2 от него,
като има предвид, че:
(1)
С вписванията с номера 28-30 от приложение ХVII към Регламент (ЕО) № 1907/2006 се забранява продажбата на масовия потребител на вещества, класифицирани като канцерогенни, мутагенни или токсични за репродукцията (CMR), категории 1А или 1В, или смеси, в които те се съдържат в концентрация, надвишаваща посочените пределни концентрации. Съответните вещества са изброени в допълнения 1-6 към приложение ХVII.
(2)
Регламент (ЕО) № 1272/2008 на Европейския парламент и на Съвета (2) бе изменен с регламенти (ЕС) № 618/2012 (3) и (ЕС) № 944/2013 (4) на Комисията с цел адаптиране към научно-техническия прогрес посредством актуализиране или включване на редица нови хармонизирани класификации на CMR вещества.
(3)
С Регламент (ЕС) № 618/2012 се установява нова хармонизирана класификация за следните вещества: индиев фосфид се класифицира като канцерогенно вещество 1В, а триксилил фосфат и 4-трет-бутилбензоена киселина се класифицират като токсични за репродукцията 1В.
(4)
С Регламент (ЕС) № 944/2013 се установява нова хармонизирана класификация за следните вещества: [смола (каменовъглен пек) от високотемпературен каменовъглен катран] се класифицира като канцерогенно вещество 1A; галиев арсенид се класифицира като канцерогенно вещество 1В; [смола (каменовъглен пек) от високотемпературен каменовъглен катран] се класифицира като мутагенно вещество 1В; [смола (каменовъглен пек) от високотемпературен каменовъглен катран], епоксиконазол (ISO), нитробензен, дихексилфталат, N-етил-2-пиролидон, амониев пентадекафлуорооктаноат, перфлуороктанова киселина и 2-етилхексилов естер на 10-етил-7-оксо-4,4-диоктил-8-окса-3,5-дитиа-4-станатетрадеканова киселина се класифицират като токсични за репродукцията 1В.
(5)
Тъй като операторите могат да прилагат хармонизираните класификации по част 3 от приложение VI към Регламент (ЕО) № 1272/2008 от по-ранна дата, те следва да имат възможността на доброволна основа да прилагат разпоредбите на настоящия регламент от по-ранна дата.
(6)
Допълнения 1-6 към приложение XVII към Регламент (ЕО) № 1907/2006 следва да бъдат съответно изменени.
(7)
Мерките, предвидени в настоящия регламент, са в съответствие със становището на комитета, учреден съгласно член 133 от Регламент (ЕО) № 1907/2006,
ПРИЕ НАСТОЯЩИЯ РЕГЛАМЕНТ:
Член 1
Приложение XVII към Регламент (ЕО) № 1907/2006 се изменя в съответствие с приложения I, II и III към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Приложение I към настоящия регламент се прилага от 1 април 2014 г.
Приложение II към настоящия регламент се прилага от 1 януари 2015 г.
Приложение III към настоящия регламент се прилага от 1 април 2016 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 27 март 2014 година.